
Fájdalomcsillapító hatás vizsgálata a lipid raftokon keresztül

A Tranziens Receptor Potenciál Vanilloid 1, Ankyrin 1, Melastatin 8
(TRPV1/TRPA1/TRPM8) ioncsatornákról bizonyított, hogy a fájdalmas ingerek
integrátor receptorai. Az ioncsatornák antagonistái gyógyszerfejlesztési potenciállal
bírnak a fájdalom kezelésében. A TRPA1 formalinnal, hideg ingerrel, a TRMP8
icilinnel aktiválható. A lipid raftok a sejtmembránok mikrodoménjei, koleszterinben,
szfingolipidekben, gangliozidokban gazdagok. Több TRP ioncsatornáról bizonyítottuk, hogy lipid raftok veszik körül. A metil-béta-ciklodextrin (MCD) koleszterin-
deplécióval, míg a szfingomielináz (SMáz) a szfingomielinek hidrolízisével károsítja a raftokat. Kutatócsoportunk korábban leírta, hogy MCD, illetve SMáz előkezelés in vitro
TRPV1, TRPA1 és TRPM8 ioncsatorna gátlást eredményez, és ezt a TRPV1 esetében
állatkísérletekben is bizonyítottuk. Célkitűzésünk volt az MCD, illetve SMáz
sejtéletképességre kifejtett, valamint antinociceptív hatásainak vizsgálata a TRPA1-et
és TRPM8-at involváló akut fájdalom egérmodelljeiben. CellTiter Glo viabilitás-esszé
segítségével megvizsgáltuk 24 órás kezelési időtartamban az MCD (1, 3, 10 mM) és a
SMáz (10, 30, 50 mU) hatásait natív CHO sejtek életképességére. Állatkísérleteinkben
hím NMRI egerek jobb hátsó lábába injektáltuk az MCD-t (15 mM) vagy a SMáz-t (50
mU), majd 2,5%-os formalin, vagy 2,4 mg/ml töménységű icilin injekció hatására
kialakuló fájdalomreakció idejét mértük. A SMáz nem befolyásolta a sejtéletképességét
míg az MCD koncentráció függő módon sejtpusztulást okozott. A formalin indukálta
akut fájdalomreakció első fázisát egyik anyag sem befolyásolta, azonban mindkettő
szignifikánsan csökkentette a második fázisban kialakult fájdalomreakció idejét. Az
icilin által kiváltott fájdalomreakció idejét mindkét anyag jelentősen csökkentette. Mind
a koleszterin-, mind a szfingomielin-depléció analgetikus hatással bír a TRPA1 és
TRPM8 ioncsatornák gátlásán keresztül. Következtetésként levonható, hogy a lipid
raftok ígéretes farmakológiai támadáspontot jelenthetnek új típusú fájdalomcsillapítók
fejlesztésében.

